Jørgen Niclasen

Jørgen Niclasen (født 17. januar 1969 i Sørvágur) er en færøysk politiker og forretningsmann. Han har vært innvalgt på Lagtinget siden 1994 og formann i det konservativ-liberale partiet Fólkaflokkurin fra 2007 til 2022. Han har vært medlem av flere av Færøyenes regjeringer, sist som Færøyenes finansminister, men trakk seg i februar 2022, etter å ha vært alkoholpåvirket under en trafikkontroll.

Familie og yrkesliv 
Han vokste opp i en tradisjonsrik kjøpmannsfamilie i Sørvágur som sønn av Hervør og Niclas Niclasen. Han er sønnesønn av kjøpmann og direktør i fiskesalgssamvirket Dánjal Niclasen, oldebarn av kjøpmann og lagtingsmann Niclas Niclasen og tippoldebarn av lagtingsmennene Daniel Niclasen og Zacharias Nielsen. Farfarens søster Gerda var gift med skipsreder Ewald Kjølbro, som dermed blir Jørgen Niclasens grandonkel.

Jørgen Niclasen gikk gymnaset i Tórshavn og ble deretter, 20 år gammel, daglig leder i familievirksomheten N. Niclasen, som drev handel, fiskemottak og rederi i Sørvágur. Bedriften gikk over ende under bankkrisen på Færøyene. Sammen med brødrene sine reiste han ny kapital og gjenetablerte familiens byggevarehandel og fiskemottak, der Jørgen Niclasen har vært daglig leder. Han er fortsatt medeier.

Politisk arbeid 
Jørgen Niclasen møtte første gang på Lagtinget som varamann i 1989, 20 år gammel. Han møtte fast som varamann for Svend Aage Ellefsen 1991–1993 og ledet Lagtingets sosial- og helsekomité i denne perioden. Etter å ha blitt valgt inn på eget mandat fra Vágar syssel i 1994, ledet Niclasen kontrollkomiteen 1994–1996 og næringskomiteen 1996–1998. Han var formann i Lagtingets finanskomité da han i 1998 ble utnevnt til fiskeriminister i Anfinn Kallsbergs første regjering. Niclasen trakk seg i 2003, etter å ha fått mye kritikk for sin saksbehandling ved refinansieringen av to reketrålere. Han var formann i både Lagtingets velferdskomité og Fólkaflokkurins lagtingsgruppe 2004–2008. I 2007 ble han valgt til partiformann i en votering mot Bjarni Djurholm.

I 2008 ble han utenriksminister og visestatsminister i Kaj Leo Johannesens første regjering. Niclasen fikk i stand et bistadssamarbeid med Liberia, der Færøyene hjelper til med gjenoppbyggingen av skolevesenet etter den liberiske borgerkrigen. Niclasen arbeidet for at Færøyene skulle få status som assosiert medlem i UNESCO og observatør i EFTA i 2009. I 2011 gikk han tilbake til Lagtinget for å bli formann i finanskomiteen, etter at Anfinn Kallsberg gikk av med pensjon. I april samme år brøt Fólkaflokkurin regjeringssamarbeidet.

Etter lagtingsvalget i 2011 fant de borgerlige partiene sammen, og Niclasen ble finansminister i Kaj Leo Johannesens andre regjering. Blant hovedsakene i den økonomiske politikken for Niclasen har vært innføringen av flat skatt med et bunnfradrag på 65 000 danske kroner fra nyttår i 2012, og at en pensjonsreform settes i verk fra nyttår i 2013. Regjeringen mistet flertallet etter valget i 2015.

I september 2019 ble han på nytt Færøyenes finansminister og visestatsminister i en borgerlig regjering. Han trakk seg fra regjeringen i februar 2022, da han fikk påvist alkoholpåvirkning under en trafikkontroll, fordi han hadde drukket kvelden før. Han ble også presset til å gå av som partileder.

Referanser

Eksterne lenker 
 

Færøyske ministre
Færøyske lagtingsmedlemmer
Færøyske forretningsfolk
Personer fra Sørvágur
Portal:Færøyene/artikler